Agpaliwliwa ken Mangliwliwa
Gapu ta imperpektotayo, agsakittayo amin, ket adda pay ketdi dagidiay agsagaba iti nakaro a sakit. Ania ti makatulong kadatayo no maipasangotayo iti kasta a parikut?
Ti maysa a makatulong isu ti liwliwa a maipaay ti pamilia, gagayyem, ken kapammatian.
Ti makaay-ayo a sasao ti maysa a gayyem ket mayarig iti makapabang-ar ken makaagas a sapsapo. (Prov. 16:24; 18:24; 25:11) Ti pakaseknan dagiti pudno a Kristiano ket saan laeng a ti magun-odda a liwliwa. Ikagkagumaanda met a “liwliwaen dagidiay adda iti aniaman a kita ti rigat babaen ti liwliwa a pinangliwliwa [kadakuada] ti Dios.” (2 Cor. 1:4; Luc. 6:31) Kasta ti nasursuro ni Antonio, maysa a manangaywan iti distrito idiay Mexico.
Nalapunos ni Antonio iti liday idi natakuatan nga addaan iti lymphoma, maysa a kita ti kanser iti dara. Nupay kasta, inkarkarigatanna a kontrolen ti negatibo a rikriknana. Kasano? Lagipenna dagiti kanta ti Pagarian ket kantaenna dagita ken mennamennaenna dagiti liriko. Nakaliwliwa met kenkuana ti napigsa a panagkararag ken panagbasa iti Biblia.
Nupay kasta, bigbigen ni Antonio a nakadakdakkel ti naitulong dagiti kapammatiantayo. Kunana: “No kasta a marirriribukankami ken baketko, kiddawenmi iti maysa a panglakayen a kabagianmi nga umaynakam ikararagan. Dayta ti nangliwliwa ken nangpakalma iti riknami. Kinapudnona,” innayonna, “gapu iti suporta ti pamiliami ken dagiti kakabsattayo iti pammati, alisto a nadaeranmi ti negatibo a rikriknami.” Agyamyaman unay ni Antonio ta addaan kadagiti nadungngo ken mannakipagrikna a gagayyem!
Ti sabali pay a makatulong no kasta nga agsagsagabatayo ket ti naikari a nasantuan nga espiritu. Kinuna ni apostol Pedro a ti nasantuan nga espiritu ti Dios ket “awan bayadna a sagut.” (Ara. 2:38) Natungpal dayta idi napulotan ti adu a tattao idi Pentecostes 33 C.E. Ngem ti nasantuan nga espiritu ket sagut a mabalin a magun-odantayo amin. Di pulos maibus dayta, isu a kanayontay koma a kiddawen iti Dios.—Isa. 40:28-31.
IPAKITA TI NAIMPUSUAN A PANNAKASEKNAN KADAGIDIAY AGSAGSAGABA
Adu a rigat ti inibturan ni apostol Pablo, ket adda pay ketdi dagiti gundaway a gistay natay. (2 Cor. 1:8-10) Ngem saan a mabuteng a matay. Naliwliwa ta ammona a tartarabayen ti Dios. Insuratna: “Bendito koma ti Dios ken Ama ni Apotayo a Jesu-Kristo, ti Ama dagiti nadungngo nga asi ken ti Dios ti amin a liwliwa, a mangliwliwa kadakami iti amin a rigatmi.” (2 Cor. 1:3, 4) Saan nga inay-ay ni Pablo ti bagina. Imbes ketdi, dagita a napasaranna ti nakatulong kenkuana nga agbalin a mannakipagrikna. Gapu iti dayta, ammona no kasano a liwliwaen dagiti agsagsagaba.
Idi nalainganen ni Antonio, nagserbi manen kas agdaldaliasat a manangaywan. Nupay kanayon idi a mangipakpakita iti pannakaseknan kadagiti kapammatianna, ad-adda itan a pagregreggetanda ken baketna a bisitaen ken paregtaen dagiti masakit. Kas pagarigan, kalpasan a bimmisitada iti maysa a Kristiano nga agsagsagaba iti nakaro a sakit, naammuan ni Antonio a saan a kayat daytoy a kabsat ti mapan makigimong. Kuna ni Antonio: “Saan a gapu ta dina ay-ayaten ni Jehova wenno dagiti kakabsat, no di ket naapektaran ti emosionna gapu iti sakitna, nga uray la mariknana nga awan serserbina.”
Tapno maparegta ni Antonio dayta a kabsat, kiniddawna kenkuana nga isu ti mangidaulo iti kararag iti maysa a pasken. Nupay impapan ti kabsat a dina kabaelan, inkagumaanna latta ti mangikararag. Kinuna ni Antonio: “Nakasaysayaat ti panangikararagna. Manipud idin, nariknana manen nga adda serbina.”
Wen, mabalin a nagsagabatayon iti maysa a kita ti pakarigatan. Ngem kas iti kinuna ni Pablo, mabalin a daytoy ti makatulong kadatayo a mangliwliwa iti sabsabali. Gapuna, maseknantay koma kadagiti kapammatiantayo nga agsagsagaba ken tuladentayo ti Diostayo, ni Jehova, babaen ti panangliwliwatayo iti sabsabali.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn